**ΕΝΤΥΠΟ ΣΥΓΚΑΤΑΘΕΣΗΣ ΚΑΤΟΠΙΝ ΕΝΗΜΕΡΩΣΗΣ**

**Τίτλος έρευνας: Η επίδραση του υψηλού φαινολικού ελαιόλαδου στις διαταραχές του φάσματος του αυτισμού**

**ΣΚΟΠΟΣ ΤΗΣ ΕΡΕΥΝΑΣ**

Σας καλούμε να συμμετάσχετε σε μια έρευνα με στόχο τη μελέτη της πιθανής επίδρασης του υψηλού φαινολικού ελαιόλαδου, που είναι ένα αγουρέλαιο που παράγεται με φυσική διαδικασία, σε παιδιά στο φάσμα του αυτισμού. Η διάρκεια της έρευνας είναι 4 μήνες.

**ΕΡΕΥΝΗΤΙΚΗ ΔΙΑΔΙΚΑΣΙΑ**

Η συμμετοχή σας στην έρευνα προϋποθέτει την αποδοχή της προσθήκης στην καθημερινή διατροφή του παιδιού σας ωμού ελαιολάδου, που θα σας παρέχει η ερευνητική μας ομάδα δωρεάν. Το παιδί σας θα πρέπει να λαμβάνει 7 γραμμάρια ωμού ελαιόλαδου καθημερινά με το φαγητό του, που αντιστοιχεί σε περίπου 2 κουταλιές του γλυκού. Θα σας δοθούν συγκεκριμένες οδηγίες για τον τρόπο λήψης του ελαιολάδου, καθώς και του συνδυασμού του με τη διατροφή του παιδιού σας. Δεν απαιτείται να αλλάξετε κάτι άλλο στην καθημερινή διατροφή του, ωστόσο, σε περίπτωση που λαμβάνει συμπληρώματα διατροφής, όπως προβιοτικά και πρεβιοτικά, θα σας ζητηθεί να τα διακόψετε για τη διάρκεια της έρευνας. Επιπλέον, θα σας ζητηθεί να συμπληρώνετε σύντομα ερωτηματολόγια σε τακτική βάση, στα οποία θα γράφετε τις παρατηρήσεις σας για τυχόν αλλαγές στη συμπεριφορά και τη λειτουργικότητα του παιδιού σας. Η παρακολούθηση αυτή κρίνεται σημαντική γιατί με αυτόν τον τρόπο θα καταγράφεται η χρονική πορεία των ενδεχόμενων αλλαγών.

Για να ελέγξουμε την εγκυρότητα των ευρημάτων, θα δοθεί σε κάποιους από εσάς υψηλό φαινολικό ελαιόλαδο και σε κάποιους άλλους απλό τυποποιημένο ελαιόλαδο, χωρίς να σας γνωστοποιηθεί το είδος του ελαιολάδου που έχετε λάβει. Εάν μετά το τέλος της έρευνας βρεθεί θετική επίδραση του υψηλού φαινολικού ελαιολάδου στα συμπτώματα της ΔΑΦ, θα δοθεί και στην ομάδα που δεν θα το έχει λάβει, το ελαιόλαδο αυτό χωρίς επιβάρυνση.

**ΕΝΔΕΧΟΜΕΝΑ ΟΦΕΛΗ ΓΙΑ ΕΣΑΣ ΚΑΙ ΓΙΑ ΤΗΝ ΚΟΙΝΩΝΙΑ**

Η έρευνα αυτή ενδέχεται να οδηγήσει σε οφέλη για εσάς και για την κοινωνία, λόγω πρόσφατων ευρημάτων που αναδεικνύουν τη σχέση μεταξύ φλεγμονής, εντερικών διαταραχών και συμπτωμάτων του αυτιστικού φάσματος. Το υψηλό φαινολικό ελαιόλαδο έχει αντιφλεγμονώδη δράση που μπορεί να βοηθήσει στην απομάκρυνση τοξικών ουσιών. Αν και παρατηρήσεις γονέων παιδιών στο φάσμα του αυτισμού στις ΗΠΑ έχουν δείξει τη θετική επίδραση αυτού του υψηλού φαινολικού ελαιόλαδου, η επίδραση αυτή δεν έχει μελετηθεί με επιστημονικά κριτήρια.

**ΑΠΟΖΗΜΙΩΣΗ ΓΙΑ ΤΗ ΣΥΜΜΕΤΟΧΗ**

Δεν προβλέπεται αποζημίωση για τη συμμετοχή σας στην έρευνα. Το ελαιόλαδο θα σας δοθεί δωρεάν.

**ΕΝΔΕΧΟΜΕΝΟΙ ΚΙΝΔΥΝΟΙ**

Δεν υπάρχουν προβλεπόμενοι κίνδυνοι από τη συμμετοχή του παιδιού σας στην παρούσα έρευνα, η οποία αφορά στη λήψη ενός φυσικού προϊόντος.

**ΕΜΠΙΣΤΕΥΤΙΚΟΤΗΤΑ**

Οποιεσδήποτε πληροφορίες συλλεχθούν από την παρούσα έρευνα, οι οποίες θα μπορούσαν να σας ταυτοποιήσουν προσωπικά, θα παραμείνουν εμπιστευτικές. Οι πληροφορίες εκείνες που σας ταυτοποιούν προσωπικά, θα φυλάσσονται σε ασφαλή χώρο με ευθύνη των ερευνητών.

Σε περίπτωση που τα αποτελέσματα της έρευνας δημοσιευτούν ή παρουσιαστούν σε συνέδρια, δεν θα συμπεριληφθούν πληροφορίες που αποκαλύπτουν την ταυτότητά σας.

**ΣΥΜΜΕΤΟΧΗ ΚΑΙ ΑΠΟΧΩΡΗΣΗ**

Η συμμετοχή σας στην έρευνα είναι εθελοντική και μπορείτε να αποχωρήσετε οποιαδήποτε στιγμή θέλετε, χωρίς καμία συνέπεια ή κύρωση.

**ΤΑΥΤΟΤΗΤΑ ΤΩΝ ΕΡΕΥΝΗΤΩΝ**

Αλεξάνδρα Οικονόμου, Αναπληρώτρια Καθηγήτρια Νευροψυχολογίας, Τμήμα Ψυχολογίας, ΕΚΠΑ (aoikono@psych.uoa.gr)

Προκόπης Μαγιάτης, Αναπληρωτής Καθηγητής, Τμήμα Φαρμακευτικής, ΕΚΠΑ (magiatis@pharm.uoa.gr)

Ελένη Μέλλιου, πρόεδρος World Olive center for health, ΕΔΙΠ, Τμήμα Φαρμακευτικής, ΕΚΠΑ (emelliou@pharm.uoa.gr)

Εάν έχετε οποιεσδήποτε ερωτήσεις ή ανησυχίες σχετικά με την έρευνα, μη διστάσετε να επικοινωνήσετε με την κα Αλεξάνδρα Οικονόμου στο email της ή στο 6944502332.

Διάβασα τα παραπάνω και αποδέχομαι τη συμμετοχή μου στην έρευνα.

Ονοματεπώνυμο \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Υπογραφή \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ημερομηνία \_\_\_\_\_\_\_\_\_\_\_\_\_\_\_